《杂诗十首 其十》
魏晋·张协

墨蜧跃重渊，商羊舞野庭。飞廉应南箕，丰隆迎号屏。

云根临八极，雨足洒四溟。霖沥过二旬，散漫亚九龄。

阶下伏拉涌，堂上水衣生。洪潦浩方割，人怀昏垫情。

沈液漱陈根，绿叶腐秋茎。里无曲突烟，路无行轮声。

环堵自颓毁，垣闾不隐形。尺烬重寻桂，红粒贵瑶琼。

君子守固穷，在约不爽贞。虽荣田方赠，惭为沟壑名。

取志于陵子，比足黔娄生。

作者简介：西晋安平人，字景阳。张载弟。少有俊才，与载齐名。辟公府掾，转秘书郎，转河间内史，在郡清简寡欲。时大乱，遂弃绝人事，屏居草泽，以吟咏自娱，造语清新。怀帝永嘉初，征黄门侍郎，托疾不就，卒于家。有《七命》，世以为工。今有《张景阳集》辑本。